Oficialusis leidinys L 221 , 04/09/2003 p. 0017 - 0041



Komisijos sprendimas 2003 m. rugpjūčio 20 d. leidžiantis valstybėms narėms pagal Direktyvą 94/55/EB priimti tam tikras nukrypti leidžiančias nuostatas dėl pavojingų krovinių vežimo keliais (pranešta dokumentu Nr. C(2003) 3027) (tekstas svarbus EEE) (2003/635/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1994 m. lapkričio 21 d. Tarybos direktyvą 94/55/EB dėl valstybių narių teisės aktų, susijusių su pavojingų krovinių vežimu keliais, suderinimo [1] su pakeitimais, padarytais Europos Parlamento ir Tarybos direktyva 2000/61/EB [2], ypač jos 6 straipsnio 9 dalį, atsižvelgdama į pranešimus, gautus iš atitinkamų valstybių narių, kadangi: (1) Pagal Direktyvą 94/55/EB valstybės narės gali priimti ne tokias griežtas vežimo jų teritorijoje nuostatas palyginti su numatytosiomis tos direktyvos prieduose, jeigu vežami tik nedideli tam tikrų krovinių kiekiai, išskyrus vidutinio arba labai aukšto radioaktyvumo medžiagas. (2) Pagal Direktyvą 94/55/EB valstybės narės gali priimti kitokias nuostatas nei nustatytosios tos direktyvos prieduose, jeigu atliekamas vietinis vežimas jų teritorijoje. (3) Tam tikras valstybių narių skaičius pranešė Komisijai pageidaujančios priimti tas nuostatas. Tas nuostatas išnagrinėjo Komisija, kuri nusprendė, kad yra laikomasi atitinkamų sąlygų. Dėl to tikslinga leisti priimti tas nuostatas. (4) Šiame sprendime numatytos priemonės atitinka Direktyvos 94/55/EB 9 straipsniu įkurto Pavojingų krovinių vežimo komiteto nuomonę, PRIĖMĖ ŠĮ SPRENDIMĄ: 1 straipsnis Šalims, išvardytoms I priede, leidžiama priimti jame nustatomas tam tikrų pavojingų krovinių tik mažų kiekių vežimo keliais jų teritorija nuostatas. Tos nuostatos taikomos nediskriminuojant. 2 straipsnis Valstybėms narėms, išvardytoms II priede, leidžiama priimti jame nustatomas vietinio vežimo jų teritorija nuostatas. Tos nuostatos taikomos nediskriminuojant. 3 straipsnis Šis sprendimas skirtas valstybėms narėms. Priimta Briuselyje, 2003 m. rugpjūčio 20 d. Komisijos vardu Loyola De Palacio Pirmininko pavaduotoja [1] OL L 319, 1994 12 12, p. 7. [2] OL L 279, 2000 11 1, p. 40. -------------------------------------------------- I PRIEDAS VALSTYBĖMS NARĖMS DĖL TAM TIKRŲ PAVOJINGŲ KROVINIŲ MAŽŲ KIEKIŲ LEIDŽIANČIOS NUKRYPTI NUOSTATOS BELGIJA RO-SQ 1.1 Objektas: 1 klasė - Maži kiekiai. Nuoroda į direktyvos priedą: 1.1.3.6. Direktyvos priedo turinys: 1.1.3.6 kraštinis numeris nustato, kad įprasta transporto priemone galima vežti ne daugiau nei 20 kg kalnakasybos sprogmenų. Nuoroda į nacionalinės teisės aktą: 1958 m. rugsėjo 23 d. Karaliaus dekretas dėl sprogmenų su pakeitimais, padarytais 2000 m. gegužės 14 d. Karaliaus dekretu. Nacionalinės teisės akto turinys: 111 straipsnis. Sandėlių, kurie yra nutolę nuo tiekimo vietų, operatoriams galima leisti įprastomis motorinėmis transporto priemonėmis vežti 25 kg dinamito arba galingų sprogmenų ir ne daugiau nei 300 detonatorių. RO-SQ 1.2 Objektas: Neišvalytų tuščių konteinerių, kuriuose buvo laikomi skirtingų klasių produktai, vežimas. Nuoroda į direktyvos priedą: 5.4.1.1.6. Nuoroda į nacionalinės teisės aktą: 6-97 leidžianti nukrypti nuostata. Nacionalinės teisės akto turinys: Žyma vežimo dokumente "nevalyta tuščia pakuotė, kurioje laikyti skirtingų klasių produktai". Pastabos: Nukrypti leidžianti nuostata, kurią Europos Komisija užregistravo kaip Nr. 21 (pagal 6 straipsnio 10 dalį). DANIJA RO-SQ 2.1 Objektas: Vežimas kelių transportu laidoti iš namų ūkių ir laboratorijų surinktą pakuotę su atliekomis arba pavojingų medžiagų likučiais. Nuoroda į direktyvos priedą: 2.1.2 ir 4.1.10. Direktyvos priedo turinys: Klasifikavimo principai. Mišriojo pakavimo nuostatos. Nuoroda į nacionalinės teisės aktą: Bekendtgørelse Nr. 729 af 15. august 2001 om vejtransport af farligt gods § 4, stk. 3. Nacionalinės teisės akto turinys: Vidinę pakuotę su atliekomis arba cheminių medžiagų likučiais, surinktais iš namų ūkių arba laboratorijų, galima pakuoti kartu į tam tikras UN patvirtintas išorines pakuotes. Medžiagos kiekis kiekvienoje vidinėje pakuotėje neturi būti didesnis nei 5 kg arba 5 litrai. Vienoje išorinėje pakuotėje įpakuotoms kelioms medžiagoms galima priskirti vieną UN numerį. Pastabos: Neįmanoma tiksliai klasifikuoti iš namų ūkių arba laboratorijų surenkamų medžiagų arba cheminių medžiagų likučių kiekių. Pakuotės buvo parduodamos mažmeninėje prekyboje ir dėl to laikytinos vidine pakuote. Siekiant, kad tas pakuotes būtų galima siųsti sunaikinti specialiose gamyklose, leidžiama taikyti mišrųjį pakavimą bendromis sąlygomis. Būtina leisti, kad būtų galima taikyti apytikslį klasifikavimą, nes pakuotė dažnai būna be pirminių etikečių arba jų neįmanoma perskaityti. RO-SQ 2.2 Objektas: Sprogstamųjų medžiagų ir detonatorių pakuočių vežimas keliais ta pačia transporto priemone. Nuoroda į direktyvos priedą: 7.5.2.2. Direktyvos priedo turinys: Mišriojo pakavimo nuostatos. Nuoroda į nacionalinės teisės aktą: Bekendtgørelse Nr. 729 af 15. august 2001 om vejtransport af farligt gods § 4, stk. 1. Nacionalinės teisės akto turinys: § 4, 1stk. nustatyta tvarka turi būti laikomasi ADR taisyklių vežant pavojingus krovinius kelių transportu. Pastabos: Dėl praktinių reikmių turi būti leidžiama sprogstamąsias medžiagas kartu su detonatoriais krauti į tą pačią transporto priemonę, šiuos krovinius iš jų laikymo vietos vežant į darbo vietą ir atgal. Iš dalies keičiant Danijos teisės aktus, Danijos institucijos leis tuos krovinius vežti laikantis šių sąlygų: 1. Vežama ne daugiau nei 25 kg D grupės sprogstamųjų medžiagų. 2. Vežama ne daugiau nei 200 B grupei priskiriamų detonatorių. 3. Detonatoriai ir sprogstamoji medžiaga pagal Direktyvoje 2000/61/EB, iš dalies keičiančioje Direktyvą 94/55/EB, nustatomas taisykles turi būti atskirai supakuoti pakuotėje, kuriai sertifikatas išduotas JT. 4. Atstumas tarp detonatorių ir sprogstamųjų medžiagų pakuočių turi būti bent metras. Šis atstumas turi būti išlaikomas net tuo atveju, jeigu būtų staigiai paspausti stabdžiai. Sprogstamųjų medžiagų ir detonatorių pakuotės turi būti sukrautos taip, kad jas būtų galima greitai iškrauti iš transporto priemonės. 5. Turi būti laikomasi visų kitų pavojingų krovinių vežimo keliais taisyklių. VOKIETIJA RO-SQ 3.1 Objektas: 1.4 G grupei priskiriamų automobilių dalių mišrusis pakavimas ir krovimas kartu su tam tikrais pavojingais kroviniais (n4). Nuoroda į direktyvos priedą: 4.1.10 ir 7.5.2.1 ADR. Direktyvos priedo turinys: Mišriojo pakavimo ir krovimo nuostatos. Nuoroda į nacionalinės teisės aktą: GGAV - Gefahrgut-Ausnahmeverordnung vom 23. Juni 1993, zuletzt geändert durch die Verordnung vom 23. Juni 1999 (BGBl. I 1999 S. 1435), bisherige Ausnahme Nr. 45 (taisyklė dėl pavojingų krovinių vežimo nuostatoms taikomų išimčių, ankstesnė išimtis Nr. 45). Nacionalinės teisės akto turinys: nustatytus UN 0431 ir UN 0503 kiekius galima krauti kartu su tam tikrais pavojingais kroviniais (su automobilių surinkimu susiję produktai), išvardytais išimtyje. Neviršijama vertė 1000 (palyginama su 1.1.3.6.4). Pastabos: Išimtis reikalinga tam, kad būtų galima greitai pristatyti su sauga susijusias automobilių dalis atsižvelgiant į vietinę paklausą. Dėl to, kad produktai yra labai įvairūs, vietinėse automobilių dirbtuvėse sandėliuojami nevienodi produktai. RO-SQ 3.2 Objektas: Atleidimas nuo reikalavimo turėti vežimo dokumentą ir siuntėjo deklaraciją, jeigu vežami tam tikri pavojingų krovinių kiekiai kaip apibrėžta 1.1.3.6 (nl). Nuoroda į direktyvos priedą: 5.4.1.1.1 ir 5.4.1.1.6. Direktyvos priedo turinys: Vežimo dokumento turinys. Nuoroda į nacionalinės teisės aktą: GGAV - Gefahrgut-Ausnahmeverordnung vom 23. Juni 1993, zuletzt geändert durch die Verordnung vom 23. Juni 1999 (BGBl. I 1999 S. 1435), Ausnahme Nr. 55 (taisyklė dėl pavojingų krovinių vežimo nuostatoms taikomų išimčių, išimtis Nr. 55). Nacionalinės teisės akto turinys: Visoms klasėms, išskyrus 7 klasę: nereikia vežimo dokumentų, jeigu vežamų krovinių kiekis neviršija nustatytojo 1.1.3.6. Pastabos: Pakuotės žymėjime ir jos etiketėse pateikiama informacija laikoma pakankama atliekant nacionalinius vežimus, jeigu vežimo dokumentas ne visada tinkamas vietiniam paskirstymui. Europos Komisija leidžiančią nukrypti nuostatą užregistravo kaip Nr. 22 (pagal 6 straipsnio 10 dalį). RO-SQ 3.3 Objektas: Mažų kiekių vežimas be ugnies gesintuvo (n3). Nuoroda į direktyvos priedą: 8.1.4.1(a). Direktyvos priedo turinys: Gaisro gesinimo įranga transporto priemonėms. Nuoroda į nacionalinės teisės aktą: GGAV - Gefahrgut-Ausnahmeverordnung vom 23. Juni 1993, zuletzt geändert durch die Verordnung vom 23. Juni 1999 (BGBl. I 1999 S. 1435), Ausnahme Nr. 85 (taisyklė dėl pavojingų krovinių vežimo nuostatoms taikomų išimčių, ankstesnė išimtis Nr. 85). Nacionalinės teisės akto turinys: Neprivaloma vežtis gaisro gesintuvo, jeigu kiekiai nėra didesni už nurodytuosius 1.1.3.6. Pastabos: Patirtis patvirtina, kad sauga nemažėja, jeigu vežama atitinkamu būdu. Europos Komisija leidžiančią nukrypti nuostatą užregistravo kaip Nr. 63 (pagal 6 straipsnio 10 dalį). PRANCŪZIJA RO-SQ 6.1 Objektas: Kilnojamosios ir nešiojamosios gama rentgenografijos įrangos vežimas (18). Nuoroda į direktyvos priedą: A ir B priedai. Direktyvos priedo turinys: Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") - 28 straipsnis. Nacionalinės teisės akto turinys: Gama rentgenografijos įrangai, kurią naudotojai veža specialiomis transporto priemonėmis, taikomos specialios taisyklės. RO-SQ 6.2 Objektas: Teikiant priežiūros paslaugas atsirandančių atliekų (joms UN 3291), kurios kelia infekcijos pavojų ir kurios laikomos anatominėmis dalimis, vežimas (vežama 15 kg arba mažesnis kiekis). Nuoroda į direktyvos priedą: A ir B priedai. Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") - 12 straipsnis. Nacionalinės teisės akto turinys: Atleidimas nuo reikalavimo laikytis ADR nuostatų, jeigu vežamos teikiant priežiūros paslaugas atsirandančios atliekos (joms taikoma UN 3291), kurios kelia infekcijos pavojų ir kurios laikomos anatominėmis dalimis (vežama 15 kg arba mažesnis kiekis). RO-SQ 6.3 Objektas: Pavojingų medžiagų vežimas viešojo keleivinio transporto priemonėmis (18). Nuoroda į direktyvos priedą: 8.3.1. Direktyvos priedo turinys: Keleivių ir pavojingų medžiagų vežimas. Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") - 21 straipsnis. Nacionalinės teisės akto turinys: Pavojingų medžiagų, kurias viešojo transporto priemonėse leidžiama vežti kaip rankinį bagažą, vežimas: taikomos tik 4.1, 5.2 ir 3.4 nustatytos siuntinių pakavimo, žymėjimo ir ženklinimo etiketėmis nuostatos. Pastabos: Rankiniame bagaže leidžiama turėti tik asmeniniam arba profesionaliam naudojimui būtinus krovinius. Nešiojamuosius dujų balionus su vienai kelionei reikalingu kiekiu leidžiama turėti kvėpavimo sutrikimais besiskundžiantiems ligoniams RO-SQ 6.4 Objektas: Pavojingų medžiagų mažų kiekių vežimas savo sąskaita (18). Nuoroda į direktyvos priedą: 5.4.1. Direktyvos priedo turinys: Įpareigojimas turėti vežimo dokumentą. Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") - 23.2 straipsnis. Nacionalinės teisės akto turinys: Vežant mažą pavojingų medžiagų kiekį, neviršijantį 1.1.3.6 nustatytų ribų, netaikomas įpareigojimas turėti 5.4.1 numatytą vežimo dokumentą. JUNGTINĖ KARALYSTĖ RO-SQ 15.1 Objektas: tam tikrų mažai kenksmingų radioaktyvių produktų, pavyzdžiui, sieninių, rankinių laikrodžių, dūmų detektorių, kompasų, vežimas (E1). Nuoroda į direktyvos priedą: Didesnė ADR reikalavimų dalis. Direktyvos priedo turinys: 7 klasės medžiagos vežimo reikalavimai. Nuoroda į nacionalinės teisės aktą: Radioactive Material (Road Transport) (Great Britain) Regulations 1996, Reg. 3(2)(f), (g) and (h). (Radioaktyviosios medžiagos (Kelių transportas) (Jungtinė karalystė) Reglamentai 1996, reg. 3(2)(f), (g) ir (h).) Nacionalinės teisės akto turinys: leidžiama visiškai nesilaikyti nacionalinių teisės aktų nuostatų, kai vežami neabejotinai komercinės paskirties produktai, turintys nedidelį radioaktyvių medžiagų kiekį. Pastabos: ši leidžianti nukrypti nuostata yra trumpalaikė priemonė, kurios nebereikės, kai į ADR bus įtrauktos TATENA nuostatos. RO-SQ 15.2 Objektas: Atleidimas nuo reikalavimo turėti vežimo dokumentą, jeigu vežamas 1.1.3.6 (E2) apibrėžtas tam tikras pavojingų medžiagų kiekis. Nuoroda į direktyvos priedą: 1.1.3.6.2 ir 1.1.3.6.3. Direktyvos priedo turinys: Atleidimai nuo tam tikriems transporto priemonių kiekiams taikomų reikalavimų. Nuoroda į nacionalinės teisės aktą: Carriage of Dangerous Goods by Road Regulations 1996, Reg. 3 and Reg. 13 and Schedule 2(8). (Pavojingų krovinių vežimo keliais reglamentai 1996, reg. 3 ir reg. 13 bei 2(8) priedas.) Nacionalinės teisės akto turinys: Vežimo dokumento nereikia ribotiems kiekiams, išskyrus tą atvejį, jeigu tie kiekiai priskirtini didesniam kroviniui. Pastabos: Ši išimtis yra skirta nacionaliniam vežimui, jeigu vežimo dokumentas ne visada tinka vietiniam paskirstymui. RO-SQ 15.3 Objektas: Vežimas lengvojo metalo balionų, naudojamų karštojo oro balionuose, tarp pripildymo ir pakilimo/nusileidimo vietos (E3). Nuoroda į direktyvos priedą: 6.2. Direktyvos priedo turinys: Dujų saugyklų gamybos ir bandymo reikalavimai. Nuoroda į nacionalinės teisės aktą: Nurodoma būsimuose reglamentuose. Nacionalinės teisės akto turinys: Žr. pirmiau. Pastabos: Karštojo oro balionams skirti dujų balionai projektuojami taip, kad būtų kiek galima lengvesni, ir dėl to jie negali atitikti įprastų dujų balionų reikalavimų. Vidutinė karštojo oro balionams skirto dujų baliono talpa yra 70 litrų, o didžiausių balionų talpa neviršija 90 litrų. Vienu metu transporto priemonėje vežama ne daugiau nei penki balionai. RO-SQ 15.4 Objektas: Atleidimas nuo transporto priemonėms, vežančioms mažai kenksmingą radioaktyvią medžiagą, taikomo reikalavimo turėti gaisro gesinimo įrangą (E4). Nuoroda į direktyvos priedą: 8.1.4. Direktyvos priedo turinys: Reikalavimas transporto priemonėms vežtis gaisro gesinimo priemones. Nuoroda į nacionalinės teisės aktą: Radioactive Material (Road Transport) (Great Britain) 1996, Reg. 34(4) and (5). (Radioaktyviosios medžiagos (Kelių transportas) (Jungtinė karalystė) Reglamentai 1996, reg. 34 (4) ir (5).) Nacionalinės teisės akto turinys: reg. 34(4) panaikina reikalavimą turėti gesintuvus vežant tik išskirtines pakuotes (UN 2908, 2909, 2910 ir 2911). Reg. 34(5) apriboja reikalavimą, jeigu vežamas tik nedidelis pakuotės kiekis. Pastabos: Nėra jokios praktinės reikmės turėti gaisro gesinimo įrangą, jeigu vežama UN 2908, 2909, 2910, UN 2911, kuriuos galima vežti mažomis transporto priemonėmis. RO-SQ 15.5 Objektas: Nedidelių krovinių kiekių skirstymas vidinėse pakuotėse mažmenininkams arba vartotojams (išskyrus 1 ir 7 klasės krovinius) iš vietinių paskirstymo sandėlių mažmenininkams arba vartotojams, o iš mažmenininkų galutiniams vartotojams (N1). Nuoroda į direktyvos priedą: 3.4 ir 6.1. Direktyvos priedo turinys: Pakuočių konstrukcijos ir bandymo reikalavimai. Nuoroda į nacionalinės teisės aktą: Carriage of Dangerous Goods (Classification, Packaging & Labelling) and Use of Transportable Pressure Receptacles Regulations 1996, Regs 6(1), 6(3) and 8(5) and Schedule 3. (Pavojingų krovinių vežimas (Klasifikavimas, pakavimas ir ženklinimas etiketėmis) ir Kilnojamųjų slėginių saugyklų reglamentų naudojimas 1996, reg. 6(1), 6(3) ir 8(5) bei 3 priedas.) Nacionalinės teisės akto turinys: Nereikalaujama, kad pakuotėms būtų suteikiamas RID/ADR arba UN ženklas arba, kad jos būtų pažymėtos kaip nors kitaip, jeigu jose tėra ribotas krovinio kiekis kaip nustatyta 3 priede. Pastabos: ADR reikalavimai netinkami galutiniam vežimo etapui iš skirstymo sandėlio - mažmenininkui ar vartotojui, arba iš mažmenininko - galutiniam vartotojui. Šia nukrypti leidžiančia nuostata siekiama leisti mažmeniniam paskirstymui skirtas vidines krovinių talpyklas, į kurias pagal 3.4 sudėti riboti kiekiai, naudoti paskutiniame vietinio išvežiojimo etape be išorinės pakuotės. RO-SQ 15.6 Objektas: tuščių pritvirtintų cisternų, kurios nėra laikomi vežimo įranga, gabenimas (N2). Nuoroda į direktyvos priedą: 5 ir 7-9 dalys (94/55/EB). Direktyvos priedo turinys: reikalavimai dėl siuntimo procedūrų, vežimo, eksploatacijos ir transporto priemonių. Nuoroda į nacionalinės teisės aktą: Nurodoma būsimuose reglamentuose. Nacionalinės teisės akto turinys: Žr. pirmiau. Pastabos: šių pritvirtintų rezervuarų vežimas nėra pavojingų medžiagų vežimas tikrąją prasme, todėl praktiškai jiems negali būti taikomos ADR nuostatos. Kadangi rezervuarai yra "paprastai tušti", juose esančių pavojingų medžiagų kiekiai yra ypač maži. RO-SQ 15.7 Objektas: Siekiant, kad 1.1.3.6.3 lentelėje nurodytiems 1 ir 2 kategorijos 1 klasės kroviniams būtų leidžiamas skirtingas "didžiausias bendras kiekis transporto priemonei" (N10). Nuoroda į direktyvos priedą: 1.1.3.6.3 ir 1.1.3.6.4. Direktyvos priedo turinys: Su transporto priemone vežamais kiekiais susijusios išimtys. Nuoroda į nacionalinės teisės aktą: Carriage of Explosives by Road Regulations 1996, Reg. 13 and Schedule 5; Reg. 14 and Schedule 4. (Sprogmenų vežimo keliais reglamentai 1996, reg. 13 ir 5 priedas; reg. 14 ir 4 priedas.) Nacionalinės teisės akto turinys: Nustato išlygų, kurios taikomos ribotiems sprogmenų kiekiams ir mišriajam jų krovimui, taisykles. Pastabos: Siekiama, kad būtų leidžiama naudoti skirtingus kiekio apribojimus, t. y. 1 klasės kroviniams - "50", ir 2 kategorijos - "500". Apskaičiuojant mišriuosius krovinius, 2 vežimo kategorijai taikomas daugiklis "20", o 3 kategorijai - "2". Ankstesnė leidžianti nukrypti nuostata pateikiama 6 straipsnio 10 dalyje. RO-SQ 15.8 Objektas: Didinama didžiausia grynoji sprogstamųjų produktų masė, kurią leidžiama taikyti EX/II transporto priemonėms (N13). Nuoroda į direktyvos priedą: 7.5.5.2. Direktyvos priedo turinys: Vežamų sprogstamųjų medžiagų ir produktų kiekio apribojimas. Nuoroda į nacionalinės teisės aktą: Carriage of Explosives by Road Regulations 1996, Reg 13, Schedule 3. (Sprogmenų vežimo keliais reglamentai 1996, reg. 13, 3 aprašas.) Nacionalinės teisės akto turinys: Vežamų sprogstamųjų medžiagų ir produktų kiekio apribojimas. Pastabos: Jungtinės Karalystės reglamentai leidžia II tipo transporto priemonėmis 1.1C, 1.1D, LIE ir 1.1J suderinamumo grupių vežti ne daugiau nei 5000 kg grynosios masės. Daugelis Europoje vežamų 1.1C, 1.1D, LIE ir 1.1J klasės produktų yra didelių matmenų arba nepatogūs ir jų ilgis viršija 2,5 metro. Pirmiausia jie yra karinės paskirties sprogstamieji produktai. EX/III transporto priemonių (joms nustatomas reikalavimas, kad jos būtų uždarojo tipo transporto priemonės) konstrukcijos apribojimai labai apsunkina tų produktų pakrovimą ar iškrovimą. Tam tikrus produktus tenka pakrauti specialia įranga ir užbaigus reisą ją tokia pačia įranga iškrauti. Iš tikrųjų tokia įranga teturima retais atvejais. Jungtinėje Karalystėje tenaudojama keletas EX/III transporto priemonių ir šiam verslui būtų labai sunku prašyti pagaminti kitas EX/III transporto priemones, skirtas vežti pirmiau minėto tipo sprogmenis. Jungtinėje Karalystėje karinės paskirties sprogmenis paprastai veža komerciniai vežėjai ir dėl to jie negali naudotis išimtimi, kurią pagrindų direktyva nustato karinėms transporto priemonėms. Siekiant, kad šis klausimas būtų sutvarkytas, Jungtinėje Karalystėje visada buvo leidžiama EX/II transporto priemonėmis vežti ne daugiau nei 5000 kg sprogstamųjų produktų. Šis apribojimas ne visada pakankamas, nes produkte gali būti daugiau nei 1000 kg sprogmenų. Nuo 1950 m. tėra įvykusios tik dvi avarijos (abi šeštajame dešimtmetyje), per kurias sprogo daugiau nei 5000 kg sprogstamųjų medžiagų. Avarijas sukėlė užsidegusi padanga ir įkaitusi dujų išmetimo sistema, nuo kurios užsiliepsnojo apkala. Gaisrai taip pat būtų galėję kilti vežant mažesnį krovinį. Per tuos gaisrus niekas nežuvo ir nebuvo sužeistas. Remiantis praktiniais įrodymais galima manyti, kad pagal nustatytus reikalavimus sukrauti sprogstamieji produktai neturėtų sprogti, jeigu būtų veikiami smūgine apkrova, pvz., susidūrus transporto priemonėms. Karinėse ataskaitose pateikiamais įrodymais ir su svaidomaisiais daiktais atliktų bandymų duomenimis patvirtinama, kad šoviniams susprogdinti būtinas susidūrimo greitis turėtų būti didesnis už tą, kuris įgaunamas atliekant metimo iš 12 metrų aukščio bandymą. Šiuo metu galiojantiems saugos standartams įtakos nebus padaryta. RO-SQ 15.9 Objektas: Atleidimas nuo tam tikrų 1 klasės krovinių mažų kiekių priežiūros reikalavimų (N12). Nuoroda į direktyvos priedą: 8.4 ir 8.5 S1(6). Direktyvos priedo turinys: Tam tikrus pavojingų krovinių kiekius vežančių transporto priemonių priežiūros reikalavimai. Nuoroda į nacionalinės teisės aktą: Carriage of Dangerous Goods by Road Regulations 1996, Reg. 24. (Pavojingų krovinių vežimo keliais reglamentai 1996, reg. 24.) Nacionalinės teisės akto turinys: Numato saugaus parkavimo ir priežiūros įrenginius, tačiau nenustato, kad tam tikri 1 klasės kroviniai būtų prižiūrimi visą laiką, kaip nurodyta ADR 8.5 S1(6) skyriuje. Pastabos: ADR nustatomus priežiūros reikalavimus ne visada galima įvykdyti nacionaliniu lygiu. RO-SQ 15.10 Objektas: Sprogmenų mišriųjų krovinių ir sprogmenų su kitais pavojingais kroviniais vežimo vagonais, transporto priemonėmis ir konteineriais apribojimų švelninimas (N4/5/6). Nuoroda į direktyvos priedą: 7.5.2.1 ir 7.5.2.2. Direktyvos priedo turinys: Apribojimai dėl tam tikrų mišraus krovimo tipų. Nuoroda į nacionalinės teisės aktą: Carriage of Dangerous Goods by Road Regulations 1996, Reg. 18. (Pavojingų krovinių vežimo keliais reglamentai 1996, reg. 18.) Nacionalinės teisės akto turinys: Nacionalinis teisės aktas nustato ne tokius griežtus mišriojo sprogmenų krovimo reikalavimus, jeigu tokį vežimą galima užtikrinti be rizikos. Pastabos: Jungtinė Karalystė nori, kad būtų leidžiama taikyti tam tikrus sprogmenų maišymo su kitais sprogmenimis ir sprogmenų su kitais pavojingais kroviniais taisyklių variantus. Kiekvienam variantui bus nustatomi vienos arba daugiau sudedamųjų krovinio dalių kiekybiniai apribojimai ir jį bus leidžiama taikyti tik tada, jeigu "buvo imtasi visų įmanomų priemonių užtikrinti, kad sprogmenys nesiliestų su bet kokiais tokiais kroviniais, sprogmenys nekeltų pavojaus kitiems kroviniams arba jie nekeltų pavojaus sprogmenims". Variantų, kuriuos Jungtinė Karalystė norėtų leisti, pavyzdžiai: 1. sprogmenis, kuriems priskirti UN klasifikacijos numeriai 0029, 0030, 0042, 0065, 0081, 0082, 0104, 0241, 0255, 0267, 0283, 0289, 0290, 0331, 0332, 0360 arba 0361, ta pačia transporto priemone galima vežti su pavojingais kroviniais, kuriems priskirtas UN klasifikacijos numeris 1942. UN 1942 kiekis, kurį leidžiama vežti, apribojamas laikant, kad UN 1942 yra 1.1 D sprogmuo; 2. sprogmenis, kuriems priskirti UN klasifikacijos numeriai 0191, 0197, 0312, 0336, 0403, 0431 arba 0453, ta pačia transporto priemone galima vežti su antrai vežimo kategorijai priskirtais pavojingais kroviniais (išskyrus degiąsias dujas, infekcines ir toksines medžiagas) arba pavojingais trečios vežimo kategorijos kroviniais ar esant bet kokiam jų deriniui, jeigu antrai vežimo kategorijai priskirtų pavojingų krovinių bendra masė arba visas tūris neviršija 500 kg ar litrų, o bendra grynoji tų sprogmenų masė ne didesnė nei 500 kg; 3. 1.4G sprogmenis ta pačia transporto priemone galima vežti su antrai vežimo kategorijai priskirtais degiaisiais skysčiais ir degiosiomis dujomis arba trečiai kategorijai priskirtomis nedegiosiomis, netoksiškomis dujomis ar bet kokiu jų deriniu, jeigu sukrautų kartu pavojingų krovinių masė arba tūris neviršija 200 kg arba litrų, o bendra grynoji tų sprogmenų masė ne didesnė nei 20 kg; 4. sprogstamuosius produktus, kuriems priskirti UN klasifikacijos numeriai 0106, 0107 arba 0257, galima vežti su D, E arba F suderinamumo grupės sprogstamaisiais produktais, kurie yra tų grupių sudedamosios dalys. Bendras sprogmenų, kuriems priskirti UN klasifikacijos numeriai 0106, 0107 arba 0257, kiekis neturi būti didesnis nei 20 kg. RO-SQ 15.11 Objektas: Alternatyva oranžinės spalvos plokštelei, jeigu mažomis transporto priemonėmis vežamos nedidelės radioaktyviųjų medžiagų siuntos. Nuoroda į direktyvos priedą: 5.3.2. Direktyvos priedo turinys: Reikalavimas, nustatantis, kad mažos transporto priemonės, kuriomis vežamos radioaktyviosios medžiagos, būtų su oranžinės spalvos plokštelėmis. Nuoroda į nacionalinės teisės aktą: Radioactive Material (Road Transport) Regulations 2002 Reg. 5(4)(d). (Radioaktyviųjų medžiagų (kelių transportas) reglamentai 2002, 1996, 5 reg. (4)(d).) Nacionalinės teisės akto turinys: Leidžia taikyti visas nukrypti leidžiančias nuostatas, patvirtintas šiuo procesu. Prašoma nukrypti leidžianti nuostata yra tokia: 1. Transporto priemonės turi būti: a) pažymėta pagal taikomas ADR 5.3.2 dalies nuostatas arba b) jei tai yra mažesnės nei 3500 kg masės transporto priemonės, vežančios mažiau nei dešimt paketų su nedaliosiomis ar daliosiomis radioaktyviosiomis medžiagomis, kurioms taikoma išlyga, ir jeigu tų pakuočių transporto indeksų suma nėra didesnė nei 3, tos transporto priemonės gali būti su ženklu, atitinkančiu toliau pateikiamos 2 dalies reikalavimus. 2. Pirmiau pateiktoje 1 dalyje nurodytam tikslui naudojamas ženklas, kuris turi būti tvirtinamas prie radioaktyviąsias medžiagas vežančios transporto priemonės, atitinka šiuos reikalavimus: a) jis turi būti kvadratas, kurio kraštinės ilgis ne mažesnis nei 12 cm. Visos ženklo raidės yra juodos spalvos, ryškios ir įskaitomos. Jos taip pat turi būti iškilios arba įspaustos. Didžiosios žodžio "RADIOAKTYVUS" raidės neturi būti mažesnės nei 12 mm, o visos kitos didžiosios raidės neturi būti mažesnės nei 5 mm; b) ženklas turi būti toks atsparus ugniai, kad užgesinus transporto priemonę apėmusį gaisrą būtų tebegalima įskaityti ženklo žodžius; c) ženklas patikimai tvirtinamas toje transporto priemonės vietoje, kurioje jį aiškiai galėtų matyti vairuotojas (ženklas neturi kliudyti vairuotojui matyti kelio) ir kurioje tą ženklą būtų galima padaryti matomą tik tada, kai transporto priemonė veža radioaktyviąsias medžiagas; d) ženklas turi būti nustatytos formos, jame nurodomas pavadinimas, adresas, kuriuo galima kreiptis ir telefonas, kuriuo galima naudotis, iškilus pavojui. Pastabos: Reikalinga leidžianti nukrypti nuostata, kad mažais atstumais būtų galima vežti nedidelius radioaktyviųjų medžiagų kiekius, pirmiausia vienam ligoniui skirtas radioaktyviųjų medžiagų dozes, tarp vietinės ligoninės įrenginių, jeigu vežama mažomis transporto priemonėmis ir jeigu yra ribotos galimybės pritvirtinti net mažų matmenų oranžinės spalvos plokšteles. Patirtis patvirtina, kad prie tų transporto priemonių keblu pritvirtinti oranžinės spalvos plokšteles ir jos prastai laikosi įprastomis vežimo sąlygomis. Transporto priemonės pagal ADR 5.3.1.5.2 dalį (ir paprastai 5.3.1.7.4) ženklinamos turinį apibūdinančiomis plokštelėmis, kurios aiškiai nurodo pavojų. Be to, gerai matomoje vietoje pritvirtinamas ugniai atsparus ženklas, kuriame nurodoma atitinkama su keliamu pavojumi susijusi informacija. Iš tikrųjų bus pateikiama daugiau saugos informacijos nei ADR 5.3.2 dalies reikalavimuose. -------------------------------------------------- II PRIEDAS VALSTYBĖMS NARĖMS DĖL VIETINIO VEŽIMO JŲ TERITORIJOJE LEIDŽIANČIOS NUKRYPTI NUOSTATOS BELGIJA RO-LT 1.1 Objektas: Vežimas arti pramonės įmonių, įskaitant viešuosius kelius. Nuoroda į direktyvos priedą: A ir B priedai. Nuoroda į nacionalinės teisės aktą: Leidžiančios nukrypti nuostatos 2-89, 4-97 ir 2-2000. Nacionalinės teisės akto turinys: Leidžiančios nukrypti pakuočių dokumentų, ženklinimo etiketėmis ir žymėjimo bei vairuotojo pažymėjimo nuostatos. Pastabos: Pavojingų krovinių pervežimas tarp pastatų. 2-89 leidžianti nukrypti nuostata: automagistralės pervažiavimas (cheminės medžiagos pakuotėse). 4-97 leidžianti nukrypti nuostata: 2 km atstumas (ketaus, kurio temperatūra 600 °C, luitai). 2-2000 leidžianti nukrypti nuostata: maždaug 500 m atstumas (IBC, PG II, III, 3, 5.1, 6.1, 8 ir 9 klasės). RO-LT 1.2 Objektas: Rezervuarų, kurie nėra laikomi vežimo įranga, gabenimas. Nuoroda į direktyvos priedą: 1.1.3.2(f). Nuoroda į nacionalinės teisės aktą: 6-82, 2-85 leidžiančios nukrypti nuostatos. Nacionalinės teisės akto turinys: Leidžiama gabenti tuščius pritvirtintus rezervuarus, kurie turi būti išvalomi/remontuojami. Pastabos: Europos Komisija leidžiančią nukrypti nuostatą užregistravo kaip Nr. 7 (pagal 6 straipsnio 10 dalį). RO-LT 1.3 Objektas: Vairuotojų mokymas. UN 1202, 1203 ir 1223 vietinis vežimas pakuotėse bei cisternose (Belgijoje, 75 km spinduliu nuo registruotos buveinės). Nuoroda į direktyvos priedą: 8.2. Direktyvos priedo turinys: Griežtesnė struktūra. Struktūra: 1. Supažindinimas su pakuotėmis 2. Supažindinimas su cisternomis 3. Specialusis mokymas Cl 1 4. Specialusis mokymas Cl 7 Pastabos: Siūloma skaityti tik pradinį UN 1202, 1203 ir 1223 vežimo pakuotėse arba cisternose 75 km spinduliu nuo registruotos buveinės kursą, po kurio laikomas egzaminas — apmokymo trukmė turi atitikti ADR reikalavimus — po penkerių metų vairuotojas turi išklausyti naują kursą ir laikyti egzaminą. Pažymėjime bus nustatomas "nacionalinis UN 1202, 1203 ir 1223 vežimas pagal Direktyvos 94/55/EB 6 straipsnio 9 dalį". RO-LT 1.4 Objektas: Pavojingų krovinių vežimas cisternose sunaikinti sudeginant. Nuoroda į direktyvos priedą: 3.2. Direktyvos priedo turinys: 01-2002 leidžianti nukrypti nuostata. Nacionalinės teisės akto turinys: Nukrypstant nuo 3.2 skyriaus lentelės, UN 3130, į vandenį reaguojantį skystį, toksiškas medžiagas, III, n.o.s. tam tikromis sąlygomis leidžiama vežti konteinerinėmis cisternomis, kurių cisternos kodas ne L4DH, o L4BH. Pastabos: Šią leidžiančią nukrypti nuostatą galima taikyti tik trumpais atstumais vežant nuodingas atliekas. DANIJA RO-LT 2.1 Objektas: UN 1202, 1203, 1223 ir 2 klasė — nereikalingas vežimo dokumentas. Nuoroda į direktyvos priedą: 5.4.1. Direktyvos priedo turinys: Reikalingas vežimo dokumentas. Nuoroda į nacionalinės teisės aktą: Bekendtgørelse Nr. 729 af 15/08/2001 om vejtransport af farligt gods. Nacionalinės teisės akto turinys: Vežant paskirstomus 3 klasės alyvos produktus, UN 1202, 1203 ir 1223 bei 2 klasės dujas (dviems arba daugiau gavėjų pristatytini kroviniai ir panašiais atvejais grąžinamų krovinių surinkimas) vežimo dokumentas nėra privalomas, jeigu raštiškuose nurodymuose, be ADR reikalaujamos informacijos, pateikiama informacija apie UN numerį, pavadinimą ir klasę. Pastabos: Pirmiau minėtą nacionalinę leidžiančią nukrypti nuostatą būtina taikyti dėl to, kad buvo sukurta elektroninė įranga, leidžianti, pvz., naftos kompanijoms elektronine įranga nuolatos perduoti informaciją transporto priemonėms, kuriose turima informacijos apie pirkėjus. Jeigu vežimo pradžioje ši informacija nėra žinoma ir transporto priemonei bus perduodama jai važiuojant, neįmanoma prieš pradedant vežimą parengti vežimo dokumentų. Šiuos vežimus leidžiama atlikti tik tam tikrose vietose. Šiuo metu leidžianti nukrypti nuostata Danijai nustatoma pagal 6 straipsnio 10 dalį. VOKIETIJA RO-LT 3.1 Objektas: Atsisakymas vežimo dokumente pateikti tam tikrus duomenis (n2). Nuoroda į direktyvos priedą: 5.4.1.1.1. Direktyvos priedo turinys: Vežimo dokumento turinys. Nuoroda į nacionalinės teisės aktą: GGAV — Gefahrgut-Ausnahmeverordnung vom 23. Juni 1993, zuletzt geändert durch die Verordnung vom 23. Juni 1999 (BGBl. I 1999 S. 1435), Ausnahme Nr. 55 (Reglamentas dėl pavojingų krovinių vežimo nuostatų išimčių, išimtis Nr. 55). Nacionalinės teisės akto turinys: Visoms klasėms, išskyrus 1 klasę (išskyrus 1.4S), 5.2 ir 7: Vežimo dokumente neprivaloma pateikti duomenis apie: a) gavėją, jeigu platinimas vietinis (išskyrus visą krovinį ir vežimą tam tikrais maršrutais); b) pakuočių tipą ir kiekį, jeigu netaikoma 1.1.3.6 ir jeigu transporto priemonė atitinka visas A ir B priedų nuostatas; c) tuščias nevalytas cisternas, pakanka paskutinio krovinio, kuris vežtas ta cisterna, vežimo dokumento. Pastabos: Nebūtų įmanoma taikyti visų nuostatų, atliekant tam tikros rūšies vežimą. Europos Komisija leidžiančią nukrypti nuostatą užregistravo kaip Nr. 22 (pagal 6 straipsnio 10 dalį). GRAIKIJA RO-LT 4.1 Objektas: Iki 2001 m. gruodžio 31 d. užregistruota leidžianti nukrypti nuostata dėl stacionariųjų cisternų (autocisternų) saugos reikalavimų, jeigu atliekamas tam tikrų kategorijų pavojingų krovinių nedidelių kiekių vietinis vežimas. Nuoroda į direktyvos priedą: 1.6.3.6, 6.8.2.4.2, 6.8.2.4.3, 6.8.2.4.4, 6.8.2.4.5, 6.8.2.1.17-6.8.2.1.22, 6.8.2.1.28, 6.8.2.2, 6.8.2.2.1, 6.8.2.2.2. Direktyvos priedo turinys: Stacionariųjų cisternų (autocisternų), nuimamųjų cisternų, konteinerinių cisternų ir kilnojamų cisternų, kurių korpusai pagaminti iš metalo, transporto priemonių baterijų ir daugiaelemenčių dujų konteinerių (DKK) konstrukcijos, įrangos, tipo patvirtinimo, patikrinimų, bandymų ir žymėjimo reikalavimai. Nuoroda į nacionalinės teisės aktą: Τεχνικές Προδιαγραφές κατασκευής, εξοπλισµού και ελέγχων των δεξαµενών µεταφοράς συγκεκριµένων κατηγοριών επικινδύνων εµπορευµάτων για σταθερές δεξαµενές (οχήµατα-δεξαµενές), αποσυναρµολογούµενες δεξαµενές που βρίσκονται σε κυκλοφορία. (Tam tikrų kategorijų pavojingiems kroviniams skirtų stacionariųjų cisternų (autocisternų), nuimamųjų cisternų, kurios yra apyvartoje, konstrukcijos, įrangos, tikrinimų ir bandymų reikalavimai.) Nacionalinės teisės akto turinys: Pereinamojo laikotarpio nuostata: stacionariąsias cisternas (autocisternas), nuimamąsias cisternas, konteinerines cisternas, mūsų šalyje pirmą kartą įregistruotas nuo 1985 m. sausio 1 d. iki 2001 m. gruodžio 31 d., vis dar galima naudoti iki 2010 m. gruodžio 31 d. Ši pereinamojo laikotarpio nuostata skirta transporto priemonėms, vežančioms šias pavojingas medžiagas: UN 1202, 1268, 1223, 1863, 2614, 1212, 1203, 1170, 1090, 1193, 1245, 1294, 1208, 1230, 3262, 3257. Šis vežimas apima mažus kiekius arba vietinį vežimą transporto priemonėmis, kurios įregistruotos per pirmiau nurodytą laikotarpį. Šis pereinamasis laikotarpis taikomas autocisternoms, kurios buvo pritaikytos: 1. pagal ADR patikrinimui ir bandymams skirtas dalis 6.8.2.4.2, 6.8.2.4.3, 6.8.2.4.4, 6.8.2.4.5 (ADR 1999: 211.151, 211.152, 211.153, 211.154); 2. Cisternoms, jeigu ne didesnės nei 3500 litrų talpos korpuso skyriaus sienelės yra ne plonesnės nei 3 mm, ir mažaanglio plieno cisternoms, jeigu ne didesnės nei 6000 litrų talpos korpuso skyriaus sienelės yra ne plonesnės nei 4 mm (nepaisant pertvarų tipo arba storio); 3. jeigu buvo naudojamas aliuminis arba kitas metalas, cisternos turėtų atitikti sienelės storio ir kitus techninius reikalavimus, kurie nustatomi techniniais brėžiniais, patvirtintais vietos valdžios institucijos tos šalies, kurioje anksčiau buvo atliktas registravimas. Jeigu techninių brėžinių nėra, cisternos turėtų atitikti 6.8.2.1.17 (211.127) dalies reikalavimus; 4. cisternos turėtų atitikti 211.128, 6.8.2.1.28 (211.129) marginaliųjų punktų, 6.8.2.2 punkto 6.8.2.2.1 ir 6.8.2.2.2 (211.130, 211.131) papunkčių reikalavimus. Tiksliau sakant, mažesnės nei 4 tonų masės autocisternas, kuriomis atliekamas tik vietinis gazolio (UN 1202) vežimas ir kurios pirmą kartą buvo įregistruotos iki 2002 m. gruodžio 31 d., jeigu jų korpuso storis mažesnis nei 3 mm, leidžiama naudoti tik tada, jei jos pertvarkomos pagal 211.127 (5) b4 (6.8.2.1.20) kraštinį numerį. RO-LT 4.2 Objektas: Nuo bazinės transporto priemonės, jeigu tai yra iki 2001 m. gruodžio 31 d. pirmą kartą įregistruota vietiniam pavojingų krovinių vežimui skirta transporto priemonė, konstrukcijos reikalavimų leidžianti nukrypti nuostata. Nuoroda į direktyvos priedą: ADR 2001: 9.2, 9.2.3.2, 9.2.3.3 punktai. Direktyvos priedo turinys: Bazinės transporto priemonės konstrukcijos reikalavimai. Nuoroda į nacionalinės teisės aktą: Τεχνικές Προδιαγραφές ήδη κυκλοφορούντων οχηµάτων που διενεργούν εθνικές µεταφορές ορισµένων κατηγοριών επικινδύνων εµπορευµάτων. (Eksploatuojamų transporto priemonių, skirtų vietiniam tam tikrų pavojingų krovinių kategorijų vežimui, techniniai reikalavimai). Nacionalinės teisės akto turinys: Leidžianti nukrypti nuostata taikoma transporto priemonėms, kurios skirtos vietiniam pavojingų krovinių (UN 1202, 1268, 1223, 1863, 2614, 1212, 1203, 1170, 1090, 1193, 1245, 1294, 1208, 1230, 3262 ir 3257 kategorijos) vežimui ir kurios pirmą kartą buvo įregistruotos iki 2001 m. gruodžio 31 d. Pirmiau minėtos transporto priemonės turi atitikti Direktyvos 94/55/EB B priedo 9 skyriaus (9.2.1-9.2.6 punktai) reikalavimus taikant šias išlygas: 9.2.3.2 punkto reikalavimų privaloma laikytis tik tais atvejais, jeigu transporto priemonėje yra gamintojo sumontuoti stabdžiai su antiblokavimo sistema ir įrengta 9.2.3.3.1 punkte apibrėžta patvarioji stabdymo sistema, nebūtinai atitinkanti 9.2.3.3.2 ir 9.2.3.3.3 punktų reikalavimus. Elektros energija tachografui tiekiama saugiąja sandūra, kuri tiesiogiai sujungiama su baterija (220 514 kraštinis numeris), ir elektrinis ašies pakėlimo mechanizmas turi būti toje vietoje, kurioje jį iš pradžių sumontavo transporto priemonės gamintojas ir tas mechanizmas turi būti apsaugotas atitinkamu sandariu korpusu (220 517 kraštinis numeris. Ypač dyzelinui-krosnių kurui (UN: 1202) vežti skirtos autocisternos, kurių didžiausia masė mažesnė nei 4 tonos, turi atitikti 9.2.2.3, 9.2.2.6, 9.2.4.3 ir 9.2.4.5 punktų reikalavimus, tačiau nebūtinai kitus reikalavimus. Pastabos: Pirmiau minėtų transporto priemonių skaičius nėra didelis, jeigu jį palygintume su jau įregistruotomis transporto priemonėmis, ir, be to, jos skirtos tik vietiniam vežimui. Prašoma leidžiančios nukrypti nuostatos forma, atitinkamų transporto priemonių parko dydis ir vežamų krovinių tipas nekelia jokio pavojaus kelių eismo saugumui. PRANCŪZIJA RO-LT 6.1 Objektas: Jūros transporto dokumentų naudojimas vietoje vežimo dokumentų iš laivo iškrautus krovinius vežant mažais atstumais. Nuoroda į direktyvos priedą: 5.4.1. Direktyvos priedo turinys: Dokumentuose, kurie naudojami kaip pavojingų krovinių vežimo dokumentai, pateiktina informacija. Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") — 23 straipsnio 4 dalis. Nacionalinės teisės akto turinys: Vežant ne didesniu nei 15 km spinduliu, kaip vežimo dokumentas naudojamas jūros transporto dokumentas. RO-LT 6.2 Objektas: 1 klasės produktų vežimas kartu su kitų klasių pavojingomis medžiagomis (91). Nuoroda į direktyvos priedą: 7.5.2.1. Direktyvos priedo turinys: Draudimas kartu sukrauti skirtingomis pavojaus etiketėmis paženklintus paketus. Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") — 26 straipsnis. Nacionalinės teisės akto turinys: Galimybė paprastus arba surinktus detonatorius kartu vežti su ne 1 klasės kroviniais, laikantis tam tikrų taisyklių ir ne didesniu nei 200 km atstumu Prancūzijoje. RO-LT 6.3 Objektas: Suskystintų naftos dujų stacionariųjų rezervuarų vežimas (18). Nuoroda į direktyvos priedą: A ir B priedai. Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") - 30 straipsnis. Nacionalinės teisės akto turinys: Suskystintų naftos dujų stacionarūs rezervuarai vežami laikantis specialių taisyklių. Taikoma tik vežant nedideliais atstumais. RO-LT 6.4 Objektas: Specialios vairuotojų mokymo ir transporto priemonių, naudojamų žemės ūkyje patvirtinimo sąlygos (nedideli atstumai). Nuoroda į direktyvos priedą:A ir B priedai - Cisternų įranga ir vairuotojų mokymas. Direktyvos priedo turinys: 6.8.3.2 (cisternos įranga) 8.2.1 ir 8.2.2 (vairuotojo mokymas). Nuoroda į nacionalinės teisės aktą: Arrêté du 1er juin 2001 relatif au transport de marchandises dangereuses par route (2001 m. birželio 1 d. dekretas dėl pavojingų krovinių vežimo keliais, "ADR-dekretas") - 29 straipsnio 2 dalis - D4 priedas. Nacionalinės teisės akto turinys: Specialios transporto priemonių patvirtinimo nuostatos. Specialus vairuotojų mokymas. NYDERLANDAI RO-LT 10.1 Objektas: Pavojingų buitinių atliekų vežimo schema 2002. Nuoroda į direktyvos priedą: 1.1.3.6, 3.3, 4.1.4, 4.1.6, 4.1.8, 4.1.10, 5.2.2, 5.4.0, 5.4.1, 5.4.3, 7.5.4, 7.5.7, 8.1.2.1, a ir b papunkčiai, 8.1.5, c papunktis, 8.3.6. Direktyvos priedo turinys: 1.1.3.6: Išimtys, taikomos atsižvelgiant į transporto priemonei tenkančius vežamus kiekius. 3.3: Specialios nuostatos, taikomos nustatytoms medžiagoms arba objektams. 4.1.4: Sąrašas su pakavimo nurodymais; 4.1.6: Specialūs 2 klasės krovinių pakavimo reikalavimai; 4.1.8: Specialūs infekcinių medžiagų pakavimo nurodymai; 4.1.10: Specialūs bendros pakuotės reikalavimai. 5.2.2: Vežimo paketų ženklinimas etiketėmis; 5.4.0: Su visais pagal ADR schemą vežamais kroviniais privaloma turėti šiame skyriuje nustatytus dokumentus, jeigu, tam tikrais atvejais, pagal 1.1.3.1-1.1.3.5 dalis nebuvo suteikta išlyga; 5.4.1: Pavojingų krovinių vežimo dokumentas ir susijusi informacija; 5.4.3: Raštiški nurodymai. 7.5.4: Atsargumo priemonės dėl maisto, kitų vartojimo produktų ir gyvūnų pašarų; 7.5.7: Tvarkymas ir sukrovimas. 8.1.2.1: Be teisės aktais nustatomų dokumentų, transporto priemonėje privaloma turėti šiuos dokumentus: a) 5.4.1 punkte nurodytus vežimo dokumentus, apimančius visus vežamus krovinius ir, jeigu taikoma, 5.4.2 punkte nurodytą konteinerio pakrovimo aktą; b) 5.4.3 punkte nustatyti su visais vežamais pavojingais kroviniais susiję raštiški nurodymai; 8.1.5: visose transporto priemonėse, kuriomis vežami pavojingi kroviniai turi būti sumontuota; c) reikalinga įranga, kad būtų galima taikyti 5.4.3 punkte pateikiamais raštiškais nurodymais nustatomas papildomas ir specialias priemones. 8.3.6: Variklio veikimo užtikrinimas atliekant pakraunant ir iškraunant. Nuoroda į nacionalinės teisės aktą: Artikel 3 van de Regeling vervoer huishoudelijk gevaarlijk afval 2002. Nacionalinės teisės akto turinys: 3 straipsnis. Šie ADR punktai netaikomi: a) 1.1.3.6; b) 3.3; c) 4.1.4; 4.1.6; 4.1.8; 4.1.10; d) 5.2.2; 5.4.0; 5.4.1; 5.4.3; e) 7.5.4; 7.5.7; f) 8.1.2.1 a ir b papunkčiai; 8.1.5 c papunktis; 8.3.6. Pastabos: Buvo nustatyta tokia tvarka, kad piliečiams tam tikroje vietoje būtų leidžiama atiduoti "nedidelius cheminių atliekų kiekius". Šis leidimas taikomas medžiagų likučiams, pvz., dažų atliekoms. Pavojaus lygis beveik visiškai sumažinamas renkantis transporto priemones, inter alia, naudojant specialius transporto elementus ir žmonėms gerai matomus užrašus "rūkyti draudžiama". Atsižvelgiant į ribotus atiduodamus kiekius ir specialų pakuotės pobūdį, šiuo straipsniu leidžiama netaikyti ADR tam tikrų punktų. Papildomos taisykle nustatytos schemoje. RO-LT 10.2 Objektas: Pavojingų buitinių atliekų vežimo schema 2002. Nuoroda į direktyvos priedą: 1.1.3.6. Direktyvos priedo turinys: Išimtys, taikomos atsižvelgiant į transporto priemonei tenkančius vežamus kiekius. Nuoroda į nacionalinės teisės aktą: Artikel 10, onderdeel a, en 16, onderdeel b, van de Regeling vervoer huishoudelijk gevaarlijk afval 2002. Nacionalinės teisės akto turinys: 10 a) Transporto priemonėje privaloma turėti palydovo profesinės kompetencijos pažymėjimą ir 16 straipsnio 1 dalies b pastraipoje nurodytą pastabą. 10 b) Transporto priemonės palydovas yra įsigijęs CCV (Vairuotojų sertifikavimo tarnybos) išduotą kvalifikacinį pažymėjimą "pavojingų atliekų vežimas". Pastabos: Kadangi dirbama su įvairiomis pavojingomis buitinėmis atliekomis, transporto operatorius privalo turėti profesinės kompetencijos pažymą nepaisant to, kad atiduodami nedideli atliekų kiekiai. Taikomas papildomas reikalavimas, kad transporto operatoriui būtų išduotas kvalifikacinis pažymėjimas, leidžiantis operatoriui vežti pavojingas atliekas. Viena iš priežasčių, dėl kurių taikomas pirmiau minėtas reikalavimas — transporto operatorius turi žinoti, kad neleidžiama kartu pakuoti rūgščių ir bazių, bei kokių imtis tinkamų veiksmų ištikus nelaimei. RO-LT 10.3 Objektas: Pavojingų buitinių atliekų vežimo schema 2002. Nuoroda į direktyvos priedą: 1.1.3.6. Direktyvos priedo turinys: Išimtys, taikomos atsižvelgiant į transporto priemonei tenkančius vežamus kiekius. Nuoroda į nacionalinės teisės aktą: Artikel 10(b) van de Regeling vervoer huishoudelijk gevaarlijk afval 2002. Nacionalinės teisės akto turinys: 10 straipsnio b pastraipa. Transporto priemonėje privaloma turėti: b) raštiškus nurodymus ir informaciją surinktą pagal akto priedą, kuris nustato schemą. Pastabos: Jeigu schemoje nenumatomos išimtys ADR schemos 1.1.3.6 skirsniui, su nedideliais kiekiais taip pat privaloma turėti raštiškus nurodymus. Šio reikalavimo privaloma laikytis dėl to, kad atiduodamos labai įvairios pavojingos atliekos, ir kad atiduodantieji atliekas (piliečiai) nėra susipažinę su galimo pavojaus lygiu. RO-LT 10.4 Objektas: Pavojingų buitinių atliekų vežimo schema 2002. Nuoroda į direktyvos priedą: 6.1. Direktyvos priedo turinys: Pakuotės konstrukcijos ir bandymo nuostatos. Nuoroda į nacionalinės teisės aktą: Artikel 6 van de Regeling vervoer huishoudelijk gevaarlijk afval 2002. Nacionalinės teisės akto turinys: 6 straipsnis. 1. Pavojingos buitinės atliekos turi būti atiduodamos tik sandarioje pakuotėje, kuri būtų tinkama šiai medžiagai, ir: a) jei tai yra 6.2 kategorijos produktai: pakuotė neturi sužeisti atiduodant atliekas; b) jei tai yra pavojingos pramoninės buitinės atliekos: ne didesnė nei 60 litrų talpos dėžė, kurioje atliekos vienos nuo kitų būtų atskirtos atsižvelgiant į pavojaus kategoriją (kga-dėžė). 2. Pakuotės išorė neturi būti suteršta pavojingomis buitinėmis atliekomis. 3. Ant pakuotės nurodomas medžiagos pavadinimas. 4. Iš karto bus priimama tik viena 1 punkto b papunktyje apibrėžta dėžė. Pastabos: Šis straipsnis taikomas atsižvelgiant į 3 straipsnį, kuriame nurodoma, kad netaikomi tam tikri ADR skirsniai. Pagal šią schemą nebūtina naudoti patvirtintą pakuotę kaip numatyta ADR sutarties 6.1 skirsnyje. Ta pakuotė nėra privaloma, nes turima reikalo su nedideliais pavojingų medžiagų kiekiais. Vietoj to, straipsnyje nustatomos tam tikros taisyklės, įskaitant reikalavimą, kad pavojingos medžiagos būtų pristatomos sandariuose konteineriuose, siekiant užtikrinti, jog jos nenutekėtų iš pakuotės. RO-LT 10.5 Objektas: Pavojingų buitinių atliekų vežimo schema 2002. Nuoroda į direktyvos priedą: 6.1. Direktyvos priedo turinys: Pakuotės konstrukcijos ir bandymo nuostatos. Nuoroda į nacionalinės teisės aktą: Artikel 7, tweede lid, van de Regeling vervoer huishoudelijk gevaarlijk afval 2002. Nacionalinės teisės akto turinys: 7 straipsnio 2 dalis. Transporto priemonė turi nuo vairuotojo skyriaus tvirta stora sienele atskirtą arba su transporto priemone nesusietą krovinių skyrių. Pastabos: Pagal šią schemą nebūtina naudoti patvirtintą pakuotę kaip numatyta ADR 6.1 skirsnyje. Ta pakuotė nėra privaloma, nes turimi nedideli pavojingų medžiagų kiekiai. Atitinkamai šiuo straipsniu nustatomas papildomas reikalavimas, skirtas užtikrinti, kad nuodingi deginiai nepatektų į vairuotojo skyrių. RO-LT 10.6 Objektas: Pavojingų buitinių atliekų vežimo schema 2002. Nuoroda į direktyvos priedą: 6.1. Direktyvos priedo turinys: Pakuotės konstrukcijos ir bandymo nuostatos. Nuoroda į nacionalinės teisės aktą: Artikel 8, eerste lid, van de Regeling vervoer huishoudelijk gevaarlijk afval 2002. Nacionalinės teisės akto turinys: 8 straipsnio 1 dalis. Uždarosios transporto priemonės krovinių skyriaus viršutinėje dalyje yra visą laiką įjungtas ventiliatorius, o apatinėje to skyriaus dalyje įrengtos angos. Pastabos: Pagal šią schemą nebūtina naudoti patvirtintą pakuotę kaip numatyta ADR 6.1 skirsnyje. Ta pakuotė nėra privaloma, nes turimi nedideli pavojingų medžiagų kiekiai. Atitinkamai šiuo straipsniu nustatomas papildomas reikalavimas, skirtas užtikrinti, kad nuodingi deginiai nepatektų į vairuotojo skyrių. RO-LT 10.7 Objektas: Pavojingų buitinių atliekų vežimo schema 2002. Nuoroda į direktyvos priedą: 6.1. Direktyvos priedo turinys: Pakuotės konstrukcijos ir bandymo nuostatos. Nuoroda į nacionalinės teisės aktą: Artikel 9, eerste, tweede en derde lid, van de Regeling vervoer huishoudelijk gevaarlijk afval 2002. Nacionalinės teisės akto turinys: 9 straipsnis. 1. Transporto priemonėje sumontuojami vienetai, kurie vežant: a) apsaugomi taip, kad savaime nepasislinktų; ir b) uždaromi dangčiu ir apsaugomi taip, kad savaime neatsidarytų. 2. 1 punkto b papunktis netaikomas važiuojant į surinkimo vietas arba, kai transporto priemonė stovi važiuodama surinkimo maršrutu. 3. Transporto priemonėje turėtų būti numatoma pakankamai vietos, kad pavojingas buitines atliekas būtų galima rūšiuoti ir sudėti į skirtingus vienetus. Pastabos: Pagal šią tvarką nebūtina naudoti patvirtintą pakuotę kaip ADR 6.1 skirsnyje. Ta pakuotė nėra privaloma, nes turimi nedideli pavojingų medžiagų kiekiai. Šiuo straipsniu siekiama numatyti vienintelę garantiją, kuri įgyvendinama naudojant vienetus pakuotėms laikyti, ir tuo užtikrinant kiekvienos kategorijos pavojingų krovinių atitinkamą laikymo metodą. RO-LT 10.8 Objektas: Pavojingų buitinių atliekų vežimo tvarka 2002. Nuoroda į direktyvos priedą: 6.1. Direktyvos priedo turinys: Pakuotės konstrukcijos ir bandymo nuostatos. Nuoroda į nacionalinės teisės aktą: Artikel 14 van de Regeling vervoer huishoudelijk gevaarlijk afval 2002. Nacionalinės teisės akto turinys: 14 straipsnis. 1. Pavojingos buitinės atliekos vežamos tik konteineriuose. 2. Kiekvienos klasės medžiagoms ir objektams yra atskiras konteineris. 3. 8 klasės medžiagoms ir objektams yra atskiri konteineriai rūgštims, bazėms ir baterijoms. 4. Aerozolio pakuotę galima sudėti į uždaromas kartonines dėžes, jeigu tos dėžės vežamos pagal 9 straipsnio 1 dalies reikalavimus. 5. Jeigu surenkami 2 klasės gesintuvai, juos galima dėti į vieną konteinerį su aerozolio pakuotėmis, nesudėtas į kartotines dėžes). 6. Nukrypstant nuo 9 straipsnio 1 dalies, galima nesilaikyti reikalavimo vežant baterijas naudoti dangtį, jeigu baterijos į konteinerį sukraunamos taip, kad visos baterijų angos būtų uždarytos ir nukreiptos į viršų. Pastabos: Šis straipsnis taikomas atsižvelgiant į 3 straipsnį, kuriame nurodoma, kad netaikomi tam tikri ADR skirsniai. Pagal šią schemą nebūtina naudoti patvirtintą pakuotę kaip numatyta ADR 6.1 skirsnyje. Šiuo straipsniu nustatomi konteinerių, kuriuose laikinai laikomos pavojingos buitinės atliekos, reikalavimai. RO-LT 10.9 Objektas: Pavojingų buitinių atliekų vežimo tvarka 2002. Nuoroda į direktyvos priedą: 6.1. Direktyvos priedo turinys: Pakuotės konstrukcijos ir bandymo nuostatos. Nuoroda į nacionalinės teisės aktą: Artikel 15 van de Regeling vervoer huishoudelijk gevaarlijk afval 2002. Nacionalinės teisės akto turinys: 15 straipsnis. 1. Aerozolių pakuotei vežti skirti konteineriai arba dėžės turėtų būti aiškiai pažymėtos pagal šios reikalavimus: a) į kartoninės dėžes sudėti 2 klasės aerozoliai: žodis "SPUITBUSSEN" (aerozolių pakuotės); b) 2 klasės gesintuvai ir aerozolių pakuotė: etiketė Nr. 2.2; c) 3 klasės gesintuvai ir aerozolių pakuotė: etiketė Nr. 3; d) 4.1 klasės dažų atliekos: etiketė Nr. 4.1; e) 6.1 klasės nuodingos medžiagos: etiketė Nr. 6.1; f) 6.2 klasės objektai: etiketė Nr. 6.2; g) 8 klasės kaustinės medžiagos ir objektai: etiketė Nr. 8; ir be to: 1. šarminės medžiagos: žodis "BASEN" (bazės), 2. rūgščiosios medžiagos: žodis "ZUREN" (rūgštys), 3. baterijos: žodis "ACCU'S" (baterijos). 2. Tos pačios etiketės ir užrašai turi būti matomi uždaruose transporto priemonės skyriuose, kuriuose galima sukrauti konteinerius. Pastabos: Šis straipsnis taikomas atsižvelgiant į 3 straipsnį, kuriame nurodoma, kad netaikomi tam tikri ADR skirsniai. Pagal šią schemą nebūtina naudoti patvirtintą pakuotę kaip numatyta ADR 6.1 skirsnyje. Šiuo straipsniu nustatomi konteinerių, kuriuose laikinai laikomos pavojingos buitinės atliekos, žymėjimo reikalavimai. RO-LT 10.10 Objektas: Pavojingų buitinių atliekų vežimo schema 2002. Nuoroda į direktyvos priedą: 7.5.4. Direktyvos priedo turinys: Atsargumo priemonės dėl maisto, kitų vartojimo produktų ir gyvūnų pašarų. Nuoroda į nacionalinės teisės aktą: Artikel 13 van de Regeling vervoer huishoudelijk gevaarlijk afval 2002. Nacionalinės teisės akto turinys: 13 straipsnis. 1. Maisto produktus ir gyvūnų pašarus draudžiama vežti kartu su pavojingomis buitinėmis atliekomis. 2. Surenkant transporto priemonė turi stovėti. 3. Važiuojant transporto priemonei arba sustojus paimti atliekų turi būti įjungiamas geltonos spalvos mirksintis žibintas. 4. Surenkant atliekas stacionariosiose šiam tikslui pažymėtose vietose variklis turi būti išjungtas ir nukrypstant nuo 3 dalies galima išjungti mirksintį žibintą. Pastabos: ADR 7.5.4 skirsnyje nustatomas draudimas taikomas šiam atvejui, nes atsižvelgiant į tai, kad atiduodamos įvairios medžiagos, tarp jų faktiškai visada patenka 6.1 klasės medžiagų. RO-LT 10.11 Objektas: Pavojingų buitinių atliekų vežimo schema 2002. Nuoroda į direktyvos priedą: 7.5.9. Direktyvos priedo turinys: Draudimas rūkyti. Nuoroda į nacionalinės teisės aktą: Artikel 9, vierde lid, van de Regeling vervoer huishoudelijk gevaarlijk afval 2002. Nacionalinės teisės akto turinys: 9 straipsnis. 4. Transporto priemonės šonuose ir gale turi būti aiškiai matoma užrašas "Rūkyti draudžiama". Pastabos: Kadangi schema taikoma piliečių pavojingų medžiagų atidavimui, 9 straipsnio 4 dalimi nustatoma, kad turi būti pateikiamas aiškiai matomas užrašas "Rūkyti draudžiama". RO-LT 10.12 Objektas: Pavojingų buitinių atliekų vežimo schema 2002. Nuoroda į direktyvos priedą: 8.1.5. Direktyvos priedo turinys: Įvairių tipų įranga. Kiekviena transporto priemonė su pavojingais kroviniais privalo turėti: a) bent vieną eigos ribotuvą, kurio dydis atitiktų transporto priemonės svorį ir ratų skersmenį; b) būtiną įrangą, reikalingą bendrosioms priemonėms, nurodytoms 5.4.3 dalyje pateiktuose saugos reikalavimuose, taikyti, ypač: - du atskirus stačius įspėjamuosius signalus (pvz., šviesą atspindinčius kūgius, įspėjamuosius trikampio formos ženklus arba mirksinčius geltonos spalvos žibintus, kurie nepriklauso nuo transporto priemonės elektrinės įrangos), - kiekvienam įgulos nariui geros kokybės apsauginę liemenę arba apsauginius drabužius (pvz., aprašytus Europos standarte EN 471), - rankinį žibintą kiekvienam įgulos nariui (žr. taip pat 8.3.4 dalį), - apsauginę kvėpavimo įrangą pagal papildomą reikalavimą S7 (žr. 8.5 skirsnį), jeigu ši papildoma nuostata taikoma pagal 3.2 skirsnio A lentelės 19 stulpelio duomenis; c) būtiną įrangą, reikalingą papildomoms ir specialioms priemonėms, nurodytoms 5.4.3 dalyje pateiktuose raštiškuose reikalavimuose, taikyti. Nuoroda į nacionalinės teisės aktą: Artikel 11 van de Regeling vervoer huishoudelijk gevaarlijk afval 2002. Nacionalinės teisės akto turinys: 11 straipsnis. Transporto priemonėje turimas kiekvienam įgulos nariui prieinamas saugos priemonių rinkinys, t. y.: a) visiškai sandarūs apsauginiai akiniai; b) apsauginė kvėpavimo kaukė; c) su rūgštimi nereaguojantis, rūgščiai atsparus chalatas arba prijuostė; d) sintetines gumines pirštinės; e) su rūgštimi nereaguojantys, rūgščiai atsparūs auliniai batai arba apsauginiai pusbačiai ir f) distiliuoto vandens butelis akims skalauti. Pastabos: Kadangi atiduodamos įvairios pavojingos medžiagos, palyginti su pateiktaisiais ADR 8.1.5 skirsnyje, nustatomi papildomi reikalavimai dėl privalomos saugos įrangos. ŠVEDIJA RO-LT 14.1 Objektas: Pavojingų atliekų vežimas į pavojingų atliekų šalinimo įmonę. Nuoroda į direktyvos priedą: 2, 5.2 ir 6.1 dalys. Direktyvos priedo turinys: Pakuotės klasifikavimas, žymėjimas ir ženklinimas etiketėmis bei jos konstrukcijos ir bandymo reikalavimai. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Teisės aktuose pateikiami supaprastintus klasifikavimo kriterijus, ne tokius griežtus pakuotės konstrukcijos ir bandymo reikalavimus bei iš dalies pakeistus ženklinimo etiketėmis ir žymėjimo reikalavimus. Pavojingos atliekos pagal ADR neklasifikuojamos, o vietoj to jos priskiriamos skirtingoms atliekų grupėms. Kiekviena atliekų grupė turi medžiagų, kurias pagal ADR galima pakuoti kartu (mišrusis pakavimas). Kiekviena pakuotė turi būti pažymėta ne UN numeriu, o atitinkamu atliekų grupės kodu. Pastabos: Šiuos reglamentus galima naudoti tik pavojingas atliekas iš valstybinės atliekų perdirbimo įmonės vežant į pavojingų atliekų šalinimo įmonę. RO-LT 14.2 Objektas: Siuntėjo pavadinimas ir adresas vežimo dokumente. Nuoroda į direktyvos priedą: 5.4.1.1. Direktyvos priedo turinys: Bendroji informacija, kurią privaloma pateikti vežimo dokumente. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Nacionaliniame teisės akte nustatoma, kad neprivaloma nurodyti siuntėjo pavadinimo ir adreso, jeigu tuščia, neišvalyta pakuotė grąžinama laikantis paskirstymo sistemos reikalavimų. Pastabos: Tuščioje neišvalytoje grąžinamoje pakuotėje dažniausiai būna nedideli pavojingų medžiagų kiekiai. Šia nukrypti leidžiančia nuostata dažniausiai naudojasi pramonės įmonės, grąžindamos tuščius neišvalytus dujų balionus, vietoje kurių jos gauna dujų pripildytus. RO-LT 14.3 Objektas: Pavojingų krovinių vežimas arti pramonės įmonės (-ių), įskaitant vežimą viešaisiais keliais tarp atskirų įmonės (-ių) dalių. Nuoroda į direktyvos priedą: A ir B priedai. Direktyvos priedo turinys: Pavojingų krovinių vežimo viešaisiais keliais reikalavimai. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Pavojingų krovinių vežimas arti įmonės (-ių), įskaitant vežimą viešaisiais keliais tarp atskirų įmonės (-ių) dalių. Leidžiančios nukrypti nuostatos taikomos pakuotės ženklinimui etiketėmis ir jos žymėjimui, vežimo dokumentams, vairuotojo pažymėjimui ir patvirtinimo sertifikatui pagal 9 dalį. Pastabos: Keliais atvejais pavojingus krovinius galima vežti tarp skirtingose viešojo kelio pusėse esančių pastatų. Ši vežimo rūšis nelaikoma pavojingų krovinių vežimu privačiu keliu ir dėl to turėtų būti siejama su atitinkamais reikalavimais. Taip pat palyginti su Direktyva 96/49/EB 6 straipsnio 14 dalimi. RO-LT 14.4 Objektas: Pavojingų krovinių, kuriuos konfiskavo institucijos, vežimas. Nuoroda į direktyvos priedą: A ir B priedai. Direktyvos priedo turinys: Pavojingų krovinių vežimo keliais reikalavimai. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Reglamentams taikyti išlygas leidžiama tik tada, jeigu jos susijusios su darbų apsauga, iškrovimo rizika, įrodymu pateikimu ir t. t. Reglamentams taikyti išlygas leidžiama tik tada, jeigu įprastomis vežimo sąlygomis užtikrinamas nustatytas saugos lygis. Pastabos: Šias leidžiančias nukrypti nuostatas gali taikyti tik pavojingus krovinius konfiskuojančios institucijos. Ši leidžianti nukrypti nuostata yra skirta vietiniam vežimui. Tai gali būti krovinių, kuriuos konfiskavo policija, pvz., sprogmenų arba pavogtų daiktų, vežimas. Niekada negalima pasitikėti šių tipų krovinių klasifikavimu. Be to, kroviniai dažnai nebūna supakuoti, pažymėti arba paženklinti etiketėmis pagal ADR. Kiekvienais metais policija atlieka kelis šimtus tokių vežimų. Jei tai yra kontrabanda gabenami alkoholiniai gėrimai, jie turi būti vežami iš konfiskavimo vietos į oficialią saugyklas, o iš jos - į sunaikinimo vietą (pastarosios viena nuo kitos gali būti pakankamai dideliu atstumu). Leidžiama taikyti šias išlygas: a) kiekviena pakuotė neturi būti ženklinama etikete, ir b) neprivaloma naudoti patvirtintą pakuotę. Tačiau kiekvienas konteineris, kuriame sukrautos tos pakuotės, turi būti paženklintas etiketėmis pagal nustatytus reikalavimus. Turi būti laikomasi visų kitų reikalavimų. Kiekvienais metais atliekama maždaug 20 tokių vežimų. RO-LT 14.5 Objektas: Pavojingų krovinių vežimas uostuose ir prie jų. Nuoroda į direktyvos priedą: 8.1.2, 8.1.5, 9.1.2. Direktyvos priedo turinys: Dokumentai, kuriuos privaloma vežtis transporto priemonėje; kiekvienoje transporto priemonėje, kuria vežami pavojingi kroviniai, turi būti sumontuota nustatyta įranga; transporto priemonių patvirtinimas. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Dokumentų neprivaloma turėti transporto priemonėje (išskyrus vairuotojo pažymėjimą). Transporto priemonėje neprivaloma sumontuoti 8.1.5 dalyje nurodytos įrangos. Vilkikams neprivaloma turėti patvirtinimo pažymėjimo. Pastabos: Palyginama su Direktyvos 96/49/EB 6 straipsnio 14 dalimi. RO-LT 14.6 Objektas: Inspektoriaus ADR mokymų pažymėjimas. Nuoroda į direktyvos priedą: 8.2.1. Direktyvos priedo turinys: Transporto priemonių vairuotojai turi būti išklausę mokymo kursus. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Kasmetinę techninę transporto priemonės priežiūrą atliekantys tikrintojai neprivalo išklausyti Europos sutarties dėl pavojingų krovinių tarptautinių vežimų keliais (ADR) 8.2 dalyje nurodytų mokymo kursų arba turėti pažymėjimo, patvirtinančio, kad jie yra išklausę kursą apie ADR. Pastabos: Tam tikrais atvejais transporto priemonės, kurios tikrinamos atliekant techninę apžiūrą, gali būti su pavojingais kroviniais, pvz., neišvalytomis tuščiomis cisternomis. 1.3 ir 8.2.3 dalių reikalavimai tebetaikomi. RO-LT 14.7 Objektas: Vietinis UN 202, 1203 ir 1223 paskirstymas cisternose. Nuoroda į direktyvos priedą: 5.4.1.1.6, 5.4.1.4.1. Direktyvos priedo turinys: Neišvalytų cisternų ir konteinerinių cisternų aprašymas atitinka 5.4.1.1.6. Dokumentuose galima nurodyti kelių gavėjų pavadinimą ir adresą. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Su tuščiomis neišvalytomis cisternomis arba konteinerinėmis cisternomis vežimo dokumente neprivaloma pateikti aprašymo pagal 5.4.1.1.6, jeigu krovimo plane nurodoma, kad medžiagos kiekis yra "0". Jokiame transporto priemonėje turimame dokumente neprivaloma nurodyti gavėjo pavadinimo ir adreso. RO-LT 14.8 Objektas: Neišvalytų tuščių rezervuarų, kurie nelaikomi transporto įranga, vežimas. Nuoroda į direktyvos priedą: 5.4.1.1.1, 6.8, 8.2.2.8.1. Direktyvos priedo turinys: Vežimo dokumentai, cisternų konstrukcijos, bandymo ir t. t. reikalavimai ir vairuotojo pažymėjimas. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Medžiagas, kurių UN numeris 1202, 1203, 1223 ir 1965, galima vežti rezervuaruose, kurie nelaikomi transporto įranga. Rezervuarai turi būti ištuštinami. Transporto priemonės turi būti pažymėtos atitinkama medžiaga kaip autocisterna. Vairuotojas privalo turėti pažymėjimą pagal 8.2.2.7.1. Pastabos: Ši leidžianti nukrypti nuostata taikoma tuo atveju, jeigu rezervuarus būtina vežti remontuoti arba apžiūrėti. Šia leidžiančia nukrypti nuostata stengiamasi išvengti su tuščių cisternų valymu prieš jų vežimą susijusios rizikos ir poveikio aplinkai. Ši leidžianti nukrypti nuostata taikoma mažiems kiekiams. Dažnai šio tipo vežimas yra vietinis, tačiau atskirais atvejais jis atliekamas didesniu nei 300 km atstumu retai apgyventoje šiaurinėje Švedijos dalyje. Vežimo sąlygos: Ant rezervuaro pritvirtinama įranga turi būti dedama taip, kad vežant jos nebūtų galima apgadinti. Transporto priemonėje privaloma turėti dokumentus, įrodančius, kad rezervuaras yra patvirtintas atitinkamai medžiagai. Rezervuaro jungtys ir detalės, kuriomis jis tvirtinamas prie transporto priemonės, turi būti tinkamos išlaikyti cisterną, kurios masė du kartus didesnė nei vežamo rezervuaro. Ta pačia transporto priemone, kuria gabenamas rezervuaras, negalima vežti degiųjų medžiagų. RO-LT 14.9 Objektas: Vietinis vežimas žemės ūkio įmonėje arba statybos aikštelėje Nuoroda į direktyvos priedą:5.4, 6.8 ir 9.1.2. Direktyvos priedo turinys: Vežimo dokumentai, cisternų konstrukcija; patvirtinimo pažymėjimas. Nuoroda į nacionalinės teisės aktą: Särskilda bestämmelser om vissa inrikes transporter av farligt gods på väg och i terräang. Nacionalinės teisės akto turinys: Atliekant vietinį vežimą žemės ūkio įmonėje arba statybos aikštelėje leidžiama nesilaikyti kelių reikalavimų: - nereikalaujama pavojingų krovinių deklaracijos, - tebeleidžiama naudoti ne pagal 6.8 skirsnį, o senesnius nacionalinius teisės aktus pagamintas senesnes cisternas/konteinerius, kurie sumontuoti prie darbininkų namelių, - 6.7 arba 6.8 dalių reikalavimų neatitinkančias senas autocisternas, skirtas vežti UN 1268, 1999, 3256 ir 3257 medžiagas, ir turinčias kelių dangos klojimo įrangą arba be jos, tebegalima naudoti vietiniam vežimui ir arti prie kelių tiesimo vietų, - nereikalaujama darbininkų namelių ir kelio dangos klojimo įrangą turinčių autocisternų arba cisternų be tos įrangos patvirtinimo pažymėjimų. Pastabos: Darbininkų namelis — tai tam tikras namelis-autopriekaba darbuotojams, turinti patalpą darbuotojams, kuriame sumontuota nepatvirtinta cisterna/konteineris dyzelinui, kuris naudojamas miškų ūkio vilkikams, laikyti. JUNGTINĖ KARALYSTĖ RO-LT 15.1 Objektas: Pavojingus krovinius vežančių transporto priemonių važiavimas per viešuosius kelius (jų kirtimas) (N8). Nuoroda į direktyvos priedą: A ir B priedai. Direktyvos priedo turinys: Pavojingų krovinių vežimo viešaisiais keliais reikalavimai. Nuoroda į nacionalinės teisės aktą: Carriage of Dangerous Goods by Road Regulations 1996, Reg. 3 Schedule 2(3)(b); carriage of Explosives by Road regulations 1996, Reg. 3(3)(b). (Pavojingų krovinių vežimo keliais reglamentai 1996, reg. 3, aprašymas 2 (3) (b); sprogmenų vežimo keliais reglamentai 1996, reg. 3, 3 (3) (b) aprašymas.) Nacionalinės teisės akto turinys: Pavojingų krovinių reglamentų netaikymas tuos krovinius vežant tarp privačių pastatų, kuriuos skiria kelias. Pastabos: Tokia padėtis gali dažnai susiklostyti tada, jeigu kroviniai būtų vežami tarp skirtingose kelio pusėse esančių privačių pastatų. Toks vežimas, atsižvelgiant į įprastą termino reikšmę, nelaikytinas pavojingų krovinių vežimu keliais ir tokiu atveju neturėtų būti taikoma jokia pavojingų krovinių reglamentų nuostata. RO-LT 15.2 Objektas: Atleidimas nuo draudimo vairuotojui arba vairuotojo padėjėjui atidaryti pavojingų krovinių pakuotes, jas vežant iš vietinio paskirstymo sandėlio mažmenininkui arba galutiniam vartotojui, arba iš mažmenininko — galutiniam vartotojui (išskyrus 7 klasės krovinius) (N11). Nuoroda į direktyvos priedą: 8.3.3. Direktyvos priedo turinys: Draudimas vairuotojui arba vairuotojo padėjėjui atidaryti pavojingų krovinių pakuotes. Nuoroda į nacionalinės teisės aktą: Carriage of Dangerous Goods by Road Regulations 1996, Reg. 12(3). (Pavojingų krovinių vežimo keliais reglamentai 1996, reg. 12 (3).) Nacionalinės teisės akto turinys: Draudimas atidaryti pakuotes yra apribojamas išlyga "Jeigu tai leidžia transporto priemonės operatorius". Pastabos: Jeigu būtų suprantamas pažodžiui, draudimas, koks jis suformuluotas priede, keltų didelių sunkumų mažmeniniam paskirstymui. --------------------------------------------------